proxectonos/corpus_dominio_legal_administrativo_tmp huggingface dataset:
ORDE do 22 de setembro de 2016 pola que se extingue a autorización do centro privado Pelomanía, do concello de Betanzos (A Coruña), por cesamento de actividades docentes.
Consellería de Cultura, Educación e Ordenación Universitaria — III. Outras disposicións — 13/10/2016

A titularidade do centro privado Pelomanía, do concello de Betanzos (A Coruña), solicita a extinción da autorización por cesamento de actividades.
O expediente tramítase de conformidade co Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias e coa Orde do 20 de setembro de 1995 que o desenvolve.
Por isto, por proposta da Dirección Xeral de Centros e Recursos Humanos,
Primeiro. Extinguir de conformidade co artigo 17.1 do Decreto 133/1995, por cesamento nas súas actividades docentes, a instancia da titularidade do centro, a autorización do centro privado Pelomanía, do concello de Betanzos, código 15032704.
Segundo. A presente extinción da autorización dará lugar á correspondente inscrición no Rexistro de Centros da Consellería de Cultura, Educación e Ordenación Universitaria.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no
Diario Oficial de Galicia
, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdicción
contencioso-administrativa.
Santiago de Compostela, 22 de setembro de 2016
ORDE do 27 de setembro de 2016 pola que se establecen os domingos e festivos nos que se autoriza a apertura de establecementos comerciais durante o ano 2017.
Consellería de Economía, Emprego e Industria — III. Outras disposicións — 13/10/2016

A Lei 13/2006, do 27 de decembro, de horarios comerciais de Galicia (DOG do 28 de decembro), modificada pola Lei 1/2013, do 13 de febreiro (DOG do 14 de febreiro) determina no artigo 5 que os domingos e días festivos nos que os establecementos comerciais poderán permanecer abertos ao público serán, como máximo, de dez ao ano.
O artigo 6 do mesmo texto legal sinala que os domingos e festivos de apertura serán determinados para cada período anual mediante orde da consellería que posúa as competencias en materia de comercio, que se publicará no Diario Oficial de Galicia antes do 15 de outubro do ano anterior ao da súa aplicación, logo da consulta ás asociacións de consumidores máis representativas con implantación en toda a comunidade, ao Consello Galego de Cámaras Oficiais de Comercio, Industria e Navegación de Galicia e ás demais organizacións empresariais e sindicais do sector comercial máis representativas de Galicia.
Con independencia do establecido na liña anterior e co obxectivo de protexer os intereses comerciais nos diferentes concellos, así que fosen publicadas no Diario Oficial de Galicia as datas ás que fai referencia este artigo, calquera concello poderá solicitar da consellería competente en materia de comercio a modificación de dúas datas para o seu termo municipal. Esta solicitude deberá ser motivada e realizarse antes do 15 de novembro, tendo que se presentar acompañada dos informes emitidos pola cámara de comercio, industria e navegación da zona e polas organizacións empresariais e sindicais do sector comercial máis representativas. A consellería resolverá no prazo de quince días, contados desde a presentación da solicitude. De transcorrer o devandito prazo sen resolución expresa, considerarase estimada a petición. Con anterioridade ao 15 de decembro serán publicados no Diario Oficial de Galicia os cambios que se tivesen aprobados.
A Consellería de Economía, Emprego e Industria ten competencia en materia de comercio de acordo co disposto no Decreto 175/2015, do 3 de decembro, polo que se establece a estrutura orgánica da Consellería de Economía, Emprego e Industria (DOG do 4 de decembro).
En aplicación dos citados preceptos, logo de consulta efectuada aos axentes socioeconómicos determinados pola lei, e tendo en conta o interese xeral do comercio e dos consumidores, procédese á fixación dos 10 domingos e festivos que, para os efectos do exercicio da actividade comercial, terán a condición de hábiles durante o ano 2017.
Polo tanto, en uso das facultades que teño conferidas,
Artigo único
Os domingos e festivos nos que os establecementos comerciais poderán permanecer abertos ao público durante o ano 2017 son:
8 de xaneiro.
13 de abril.
2 de xullo.
1 de novembro.
3 de decembro.
8 de decembro.
10 de decembro.
17 de decembro.
24 de decembro.
31 de decembro.
Santiago de Compostela, 27 de setembro de 2016
RESOLUCIÓN do 6 de outubro de 2016, da Secretaría Xeral da Igualdade, pola que se amplía a dotación orzamentaria da Resolución do 5 de abril de 2016 pola que se regulan as bases para a concesión das axudas periódicas de apoio ás mulleres que sofren violencia de xénero e se procede á súa convocatoria para o ano 2016.
Vicepresidencia e Consellería de Presidencia, Administracións Públicas e Xustiza — III. Outras disposicións — 13/10/2016

No
Diario Oficial de Galicia
do 15 de abril de 2016 publicouse a Resolución do 5 de abril de 2016, da Secretaría Xeral da Igualdade, pola que se regulan as bases para a concesión das axudas periódicas de apoio a mulleres que sofren violencia de xénero e se procede á súa convocatoria para o ano 2016.
No artigo 3 da antedita resolución establécese que o crédito asignado para atender as solicitudes que se aproben, que se imputan á aplicación orzamentaria 05.11.313D.480.0 (código de proxecto 2014 00180), ascende a 728.382,00 euros para o ano 2016 e que se reservan 1.303.562,40 euros do ano 2017 para o financiamento das axudas que, pola súa duración, xeren dereitos económicos das beneficiarias durante o exercicio seguinte. Este crédito, segundo o establecido no dito artigo, poderá ser ampliado cando o aumento veña derivado da súa previsión legal ou dalgún dos supostos previstos no artigo 30.2 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
Por outra banda, o artigo 7.1.h), da Lei 12/2015, do 24 de decembro, de orzamentos xerais da Comunidade Autónoma de Galicia para o ano 2016, dispón que con independencia dos supostos previstos no punto 1 do artigo 64 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, terán excepcionalmente condición de ampliables «Os créditos incluídos na aplicación 05.11.313D.480.0, destinados ao pagamento de axudas periódicas a mulleres que sofren violencia de xénero».
Na data actual, dado o volume de solicitudes presentadas para esta axuda e que non poden ser atendidas polo esgotamento do crédito inicialmente asignado, así como as necesidades das posibles beneficiarias, resulta necesario incrementar a dotación orzamentaria destinada a estas axudas.
Por todo o exposto e no uso das facultades que teño atribuídas,
Artigo único
Primeiro. Amplíase a dotación orzamentaria asignada para a concesión das axudas económicas de carácter periódico de apoio ás mulleres que sofren violencia de xénero na contía de 235.100,00 euros para o exercicio corrente, con cargo á partida orzamentaria 05.11.313D.480.0 (código de proxecto 2014 00180).
Segundo. Esta modificación non afecta o prazo establecido na referida resolución para a presentación de solicitudes.
Disposición derradeira
Esta resolución entrará en vigor o día seguinte ao da súa publicación no
Diario Oficial de Galicia
.
Santiago de Compostela, 6 de outubro de 2016
DECRETO 133/2016, do 6 de outubro, polo que se dispón que cese o presidente do Consello Galego de Relacións Laborais.
Presidencia da Xunta de Galicia — II. Autoridades e persoal — 07/10/2016

En virtude do establecido no artigo 9 da Lei 5/2008, do 23 de maio, pola que se regula o Consello Galego de Relacións Laborais, e no artigo 13 do seu Regulamento de réxime interno de organización e funcionamento, publicado no DOG núm. 221, do 13 de novembro de 2008, tras a preceptiva comunicación ao Pleno do dito consello e presentada a renuncia expresa ante a Presidencia da Xunta de Galicia,
Artigo único. Que cese, por petición propia, como presidente do Consello Galego de Relacións Laborais, Demetrio Fernández López, agradecéndolle os servizos prestados.
Santiago de Compostela, seis de outubro de dous mil dezaseis
CORRECCIÓN de erros. Decreto 130/2016, do 15 de setembro, polo que se establecen os requisitos e o procedemento para o recoñecemento e acreditación dos centros de información á muller de titularidade das entidades locais de Galicia, así como para a modificación e extinción do seu recoñecemento.
Vicepresidencia e Consellería de Presidencia, Administracións Públicas e Xustiza — I. Disposicións xerais — 11/10/2016

Advertidos erros no decreto citado, publicado no
Diario Oficial de Galicia
número 188, do 3 de outubro de 2016, realízanse as correccións oportunas.
Na páxina 45393, disposición derradeira primeira, onde di: «Un. O artigo 2 queda redactado como segue», debe dicir: «Un. Os números 1 e 2 do artigo 2 quedan redactados como segue».
Na páxina 45394, onde di: «Dous. O artigo 8 queda redactado como segue», debe dicir: «Dous. O número 1 do artigo 8 queda redactado como segue».
EXTRACTO da Resolución do 23 de setembro de 2016 pola que se establecen as bases reguladoras para a concesión, en réxime de concorrencia competitiva, do Programa de axudas ás aceleradoras privadas de apoio ao emprendemento innovador, no marco da Estratexia de especialización intelixente de Galicia 2014-2020 (RIS3 Galicia), e se procede á súa convocatoria para o ano 2016 (código de procedemento IN856A).
Axencia Galega de Innovación — III. Outras disposicións — 10/10/2016

BDNS (Identif.): 318931.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro. Beneficiarios
Poderán ser beneficiarios destas axudas as empresas con domicilio social ou cun centro de traballo en Galicia.
Segundo. Obxecto
Esta resolución ten por obxecto aprobar as bases polas cales se rexerá a concesión das axudas dirixidas ás aceleradoras privadas de innovación, co obxecto de fomentar o servizo que prestan aos emprendedores, pemes, start ups ou spin offs innovadoras en Galicia, mediante un programa de aceleración nas etapas temperás, proporcionando formación a través dunha rede de titorización de expertos, infraestruturas, asesoramento intensivo e capital semente.
Terceiro. Bases reguladoras
Publícanse conxuntamente coa convocatoria.
Cuarto. Contía
O importe total da convocatoria é de 500.000,00 euros coa seguinte distribución por anos:
Quinto. Prazo de presentación de solicitudes
O prazo de presentación de solicitudes será dun mes contado a partir do día seguinte ao da publicación desta convocatoria no
Diario Oficial de Galicia
.
Entenderase como último día do prazo o correspondente ao mesmo ordinal do día de publicación. Se o último día do prazo for inhábil, entenderase prorrogado ao primeiro día hábil seguinte, e se no mes de vencemento non houber día equivalente ao inicial do cómputo, entenderse que o prazo expira o derradeiro día do mes.
Santiago de Compostela, 23 de setembro de 2016
RESOLUCIÓN do 9 de setembro de 2016 pola que se dá publicidade dos convenios subscritos no segundo cuadrimestre do ano 2016.
Instituto de Estudos do Territorio — III. Outras disposicións — 06/10/2016

O artigo 15 da Lei 1/2016, do 18 de xaneiro, de transparencia e bo goberno (Diario Oficial de Galicia núm. 30, do 15 de febreiro), impón a cada consellería ou entidade da Xunta de Galicia a obriga de remitir para a súa publicación no Diario Oficial de Galicia unha relación dos convenios subscritos referida ao cuadrimestre anterior.
En consecuencia, e para dar cumprimento a esta obriga,
Artigo único
Darlle publicidade á relación dos convenios subscritos polo Instituto de Estudos do Territorio no segundo cuadrimestre do ano 2016 que se incorpora como anexo a esta resolución.
Santiago de Compostela, 9 de setembro de 2016
RESOLUCIÓN do 3 de outubro de 2016 pola que se modifica a distribución dos servizos ofertados na Resolución do 19 de xullo de 2016 pola que se lle dá publicidade ao acordo do Consello de Dirección que aproba as bases reguladoras das axudas aos servizos de análise do potencial competitivo, profesionalización e desenvolvemento estratéxico (programa Re-Acciona), cofinanciados polo Fondo Europeo de Desenvolvemento Rexional con cargo ao programa operativo Feder Galicia 2014-2020.
Instituto Galego de Promoción Económica — III. Outras disposicións — 10/10/2016

No Diario Oficial de Galicia número 146, do 3 de agosto de 2016, publicouse a Resolución do 19 de xullo pola que se lle dá publicidade ao acordo do Consello de Dirección que aproba as bases reguladoras das axudas aos servizos de análise do potencial competitivo, profesionalización e desenvolvemento estratéxico (programa Re-Acciona), cofinanciados polo Fondo Europeo de Desenvolvemento Rexional con cargo ao programa operativo Feder Galicia 2014-2020, e se procede á súa convocatoria en réxime de concorrencia competitiva.
No ordinal cuarto do resolvo aparece unha distribución de servizos ofertados en cada convocatoria, co fin de definir os termos da concorrencia competitiva establecida para cada unha das convocatorias do programa. A primeira convocatoria (2016-1) do programa Re-Acciona acadou unha maior demanda do previsto en determinados servizos, mentres que noutros houbo servizos excedentes. Co fin de asegurar a correcta execución do programa, cómpre reasignar os servizos excedentes a convocatorias posteriores, así como adiantar a convocatoria doutros con máis demanda.
A modificación da convocatoria de servizos non supón un maior gasto, dado que a suma dos servizos consumidos na primeira convocatoria máis a distribución que se propón nesta modificación dá un total de servizos idéntico ao inicialmente convocado.
En virtude destes antecedentes, e de conformidade coas facultades que teño conferidas,
Artigo 1. Modificar a distribución de servizos para as próximas convocatorias 2016-2, 2016-3 e 2017-1, prevista no ordinal cuarto do Resolvo da Resolución do 19 de xullo de 2016 pola que se lle dá publicidade ao acordo do Consello de Dirección que aproba as bases reguladoras das axudas aos servizos de análise do potencial competitivo, profesionalización e desenvolvemento estratéxico (programa Re-Acciona), cofinanciados polo Fondo Europeo de Desenvolvemento Rexional con cargo ao programa operativo Feder Galicia 2014-2020, que quedaría configurada do seguinte xeito:
Artigo 2. Esta resolución entrará en vigor o mesmo día da súa publicación no Diario Oficial de Galicia.
Santiago de Compostela, 3 de outubro de 2016
CORRECCIÓN de erros. Orde do 16 de setembro de 2016 pola que se determinan os distintivos de permanencia que se concederán neste ano ao persoal da Unidade do Corpo Nacional de Policía adscrita á Comunidade Autónoma de Galicia, de acordo coas previsións contidas no Decreto 122/2016, do 8 de setembro.
Vicepresidencia e Consellería de Presidencia, Administracións Públicas e Xustiza — III. Outras disposicións — 06/10/2016

Advertidos erros na citada orden, publicada no
Diario Oficial de Galicia
núm. 178, do luns 19 de setembro de 2016, realízanse as seguintes correccións:
Anexo I. Distintivo de permanencia 25 anos:
Na páxina 43078, débese excluír na listaxe de persoal para distinguir a:
Na páxina 43080, débese incluír na listaxe de persoal para distinguir a:
Anexo II. Distintivo de permanencia 20 anos:
Na páxina 43082, débese excluír na listaxe de persoal para distinguir a:
Na páxina 43082, débese incluír na listaxe de persoal para distinguir a:
RESOLUCIÓN do 29 de setembro de 2016 pola que se dá publicidade ás axudas concedidas ao abeiro da Orde do 6 de xuño de 2016 pola que se establecen as bases reguladoras das axudas para as pequenas e medianas explotacións de cría de coellos da Comunidade Autónoma de Galicia e se convocan para o ano 2016.
Consellería do Medio Rural — III. Outras disposicións — 10/10/2016

De conformidade co establecido no artigo 15 da Lei 9/2007, do 13 de xuño, de subvencións de Galicia, e no artigo 13, punto 4 da Lei 4/2006, do 20 de xuño, de transparencia e de boas prácticas na Administración pública galega, os órganos administrativos concedentes publicarán no
Diario Oficial de Galicia
as subvencións concedidas con expresión da convocatoria, o programa e crédito orzamentario a que se imputen, a finalidade da subvención, o beneficiario e a cantidade concedida.
Na súa virtude, a Dirección Xeral de Gandaría, Agricultura e Industrias Agroalimentarias, por delegación da conselleira,
Publicar no
Diario Oficial de Galicia
as axudas concedidas ao abeiro da Orde do 6 de xuño de 2016, pola que se establecen as bases reguladoras das axudas para as pequenas e medianas explotacións de cría de coellos da Comunidade Autónoma de Galicia e se convocan para o ano 2016, que figuran como anexo nesta resolución.
Santiago de Compostela, 29 de setembro de 2016
Convocatoria: Orde do 6 de xuño de 2016 pola que se establecen as bases reguladoras das axudas para as pequenas e medianas explotacións de cría de coellos da Comunidade Autónoma de Galicia e se convocan para o ano 2016 (DOG nº 115, do 17 de xuño).
Aplicación orzamentaria: 13.03.712B.470.1 dos orzamentos xerais da Comunidade Autónoma de Galicia, dotada cun crédito total de 250.000 euros.
Finalidade: adecuado desenvolvemento das explotacións dedicadas á cunicultura.
Beneficiarios/as e subvención:
RESOLUCIÓN do 5 de agosto de 2016 pola que se dá publicidade á resolución de concesión das axudas para novos emprendedores, cofinanciadas polo Fondo Europeo de Desenvolvemento Rexional no marco do programa operativo Feder Galicia 2014-2020.
Instituto Galego de Promoción Económica — III. Outras disposicións — 17/08/2016

Mediante Resolución do 28 de decembro de 2015 publicouse o acordo do Consello de Dirección que aprobou as bases reguladoras das axudas para novos emprendedores (DOG núm. 247, do 29 de decembro) e procedeuse á súa convocatoria en réxime de concorrencia competitiva para o ano 2016.
As ditas bases establecen no seu artigo 10.6 que, con carácter xeral, non se enviarán notificacións individuais da resolución e substituiranse pola publicación no Diario Oficial de Galicia e na páxina web do Igape no enderezo www.tramita.igape.es, ao cal se remitirá desde o texto publicado no Diario Oficial de Galicia.
Na súa virtude e de conformidade coas facultades que teño conferidas,
Primeiro. Anunciar a publicación do texto completo da Resolución do 2 de agosto de 2016 de concesión das axudas para novos emprendedores, no enderezo www.tramita.igape.es (epígrafe «Consulta de resolucións definitivas», http://www.igape.es/gl/oficina-virtual/resolucions-definitivas).
Segundo. A Resolución do 2 de agosto de 2016 esgota a vía administrativa e contra ela poderá interpoñerse recurso contencioso-administrativo ante os xulgados do contencioso-administrativo de Santiago de Compostela, no prazo de dous meses contados a partir do día seguinte ao da publicación desta resolución no Diario Oficial de Galicia. Non obstante, previamente poderá interpoñer un recurso de reposición ante a persoa titular da Dirección Xeral do Igape, dentro do prazo dun mes contado a partir do día seguinte ao da publicación desta resolución no Diario Oficial de Galicia.
Santiago de Compostela, 5 de agosto de 2016
RESOLUCIÓN do 4 de agosto de 2016 pola que se dá publicidade ao acordo do Consello de Dirección sobre delegación de facultades.
Instituto Galego de Promoción Económica — III. Outras disposicións — 17/08/2016

Tendo en conta a renuncia presentada pola persoa titular da Dirección da Área de Internacionalización do Igape e mentres persista a situación de vacante no dito cargo, co fin de evitar a paralización das actividades do instituto, e de conformidade coas facultades que teño conferidas,
Publicar a seguinte delegación de facultades acordada polo Consello de Dirección do Igape na súa reunión do 28 de xullo de 2016:
Primeiro. Deléganse, con efectos desde o 28 de xullo de 2016, no secretario xeral do Igape as seguintes facultades:
– A formulación da retención de crédito e a execución das fases contables A, D, O, K, respecto aos créditos asignados á Area de Internacionalización.
– A instrución dos procedementos administrativos asignados á Área de Internacionalización nas bases reguladoras das axudas, subvencións e outros procedementos, elevar proposta aos órganos competentes para a resolución e resolver o arquivamento dos expedientes, así como o recoñecemento das desistencias e renuncias de dereitos nos casos previstos pola lexislación vixente.
– Elevar ao Consello de Dirección do Igape as propostas de adopción dos acordos que legalmente procedan, no ámbito das funcións e competencias da Área de Internacionalización.
Segundo. Nos casos de ausencia do secretario xeral, o director xeral poderá habilitar expresamente calquera dos directores de Área para que o substitúan nas súas facultades.
Terceiro. A delegación de facultades extinguirase co nomeamento da persoa que exerza as funcións da dirección da área de Internacionalización.
Santiago de Compostela, 4 de agosto de 2016
RESOLUCIÓN do 12 de setembro de 2016 pola que se dá publicidade dunha encomenda de xestión ao medio propio Tecnologías y Servicios Agrarios, S.A. (Tragsatec).
Augas de Galicia — III. Outras disposicións — 03/10/2016

Encomenda de xestión do servizo técnico cualificado para a xestión da tramitación técnica e administrativa dos expedientes de dominio público hidráulico da bacía hidrográfica de Galicia-Costa:
– Actividade. Servizo técnico cualificado para a colaboración e auxilio na xestión técnica e administrativa no ámbito da área de dominio público hidráulico da bacía hidrográfica de Galicia-Costa.
– Natureza e alcance da xestión encomendada. Esta encomenda ten natureza intersubxectiva ao ter Tragsatec a consideración de medio instrumental da Administración, de conformidade co disposto nos artigos 45 e 47 da Lei 16/2010, do 17 de decembro, de organización e funcionamento da Administración xeral e do sector público autonómico.
– Prazo de vixencia. O prazo de execución da encomenda será de doce meses e comezará a computarse o 1 de agosto de 2016.
– Financiamento. Tramitarase con cargo á conta 6232 «Estudos e traballos técnicos» do Plan xeral de contabilidade pública.
Santiago de Compostela, 12 de setembro de 2016
RESOLUCIÓN do 16 de setembro de 2016 pola que se dá publicidade ás axudas concedidas ao abeiro da Orde do 11 de marzo de 2016 (Diario Oficial de Galicia número 59, do 29 de marzo), pola que se establecen as bases reguladoras para a concesión, en réxime de concorrencia competitiva, de subvencións a concellos de Galicia e ás súas entidades públicas con personalidade xurídica propia, e agrupacións de concellos, para o equipamento e mellora das instalacións e locais utilizados para a realización de actividades culturais, e se procede á súa convocatoria para o ano 2016.
Consellería de Cultura, Educación e Ordenación Universitaria — III. Outras disposicións — 03/10/2016

O artigo 15.1 da Lei 9/2007, do 13 de xuño, de subvencións de Galicia, establece a obrigatoriedade da publicación no Diario Oficial de Galicia das subvencións concedidas, con expresión da convocatoria, o programa e o crédito orzamentario a que se imputan, o beneficiario, a cantidade concedida e a finalidade ou finalidades da subvención. Por tanto,
Ordenar a publicación no Diario Oficial de Galicia das subvencións concedidas con cargo á aplicación orzamentaria 09.20.432B.760.0. Subvencións, en réxime de concorrencia competitiva, a concellos de Galicia e ás súas entidades públicas con personalidade xurídica propia, e agrupacións de concellos, para o equipamento e mellora das instalacións e locais utilizados para a realización de actividades culturais.
Santiago de Compostela, 16 de setembro de 2016
ORDE do 5 de agosto de 2016 pola que se dispón a renovación dun vogal do Consello de Administración da Autoridade Portuaria de Vilagarcía de Arousa.
Consellería do Mar — II. Autoridades e persoal — 19/08/2016

O texto refundido da Lei de portos do Estado e da mariña mercante, aprobado polo Real decreto lexislativo 2/2011, do 5 de setembro, no seu artigo 30 atribúelles ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que se deberán facer necesariamente por proposta das administracións públicas e organismos e entidades que aqueles representen.
O Acordo do Consello da Xunta de Galicia do 16 de setembro de 2010 faculta a persoa titular da consellería competente en materia de portos para o exercicio das ditas competencias.
Polo exposto, en exercicio da facultade atribuída, por proposta do presidente do organismo público Portos do Estado,
Renovar o mandato de Manuel Ángel Tarrío Fernández como vogal no Consello de Administración da Autoridade Portuaria de Vilagarcía de Arousa en representación da Administración xeral do Estado.
Santiago de Compostela, 5 de agosto de 2016
EXTRACTO da Orde do 1 de agosto de 2016 pola que se establecen as bases reguladoras xerais e se convocan para o ano 2016, en réxime de concorrencia competitiva, axudas a proxectos colectivos, financiados polo Fondo Europeo Marítimo e de Pesca (FEMP), que contribúan á protección e recuperación da biodiversidade mariña a través dunha mellor xestión e conservación dos recursos mariños e dos seus ecosistemas, así como ao fomento da sensibilización ambiental.
Consellería do Mar — III. Outras disposicións — 22/08/2016

BDNS (Identif.): 315221.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro.
Beneficiarias
Poderán ser beneficiarias destas subvencións as confrarías de pescadores e as súas federacións, as organizacións de produtores, as cooperativas do mar, as asociacións de profesionais do sector e as demais entidades asociativas xuridicamente recoñecidas e constituídas por profesionais do sector, sempre que desenvolvan as súas actividades profesionais no sector marisqueiro e teñan a sede social na Comunidade Autónoma de Galicia.
Segundo.
Obxecto
Esta orde ten por obxecto aprobar as bases reguladoras xerais e a convocatoria para o ano 2016, a través dun procedemento en réxime de concorrencia competitiva, de axudas a proxectos colectivos, financiados polo FEMP, que contribúan á protección e recuperación da biodiversidade mariña a través dunha mellor xestión e conservación dos recursos mariños e dos seus ecosistemas, así como ao fomento da sensibilización ambiental.
Terceiro.
Bases reguladoras
Orde do 1 de agosto de 2016 pola que se establecen as bases reguladoras xerais e se convocan para o ano 2016, en réxime de concorrencia competitiva, axudas a proxectos colectivos, financiados polo FEMP, que contribúan á protección e recuperación da biodiversidade mariña a través dunha mellor xestión e conservación dos recursos mariños e dos seus ecosistemas, así como ao fomento da sensibilización ambiental.
Cuarto.
Contía
As subvencións que se convocan mediante esta orde faranse efectivas con cargo á aplicación orzamentaria 14.03.723A.7701 do orzamento de gastos da Consellería do Mar para o ano 2016, por importe total de 3.440.000,00 euros distribuídos en 1.720.000,00 euros para a anualidade 2016 e 1.720.000,00 euros para a anualidade 2017.
Quinto.
Prazo de presentación de solicitudes
O prazo de presentación de solicitudes será dun mes, contado desde o día seguinte ao da publicación da dita orde no
Diario Oficial de Galicia
. Para estes efectos, entenderase como último día do prazo o correspondente ao mesmo ordinal do día da publicación. Se este último día é inhábil, entenderase prorrogado ata o primeiro día hábil seguinte. Se no mes de vencemento non houber día equivalente, entenderase que o prazo expira o último día do mes.
Santiago de Compostela, 1 de agosto de 2016
ORDE do 12 de agosto de 2016 pola que se amplía o prazo de execución establecido na Orde do 28 de decembro de 2015 pola que se establecen as bases reguladoras das axudas para o fomento da silvicultura en bosques no medio rural, en concorrencia competitiva, cofinanciadas polo Fondo Europeo Agrícola de Desenvolvemento Rural (Feader) no marco do Programa de desenvolvemento rural (PDR) de Galicia 2014-2020, e se convocan para o ano 2016.
Consellería do Medio Rural — III. Outras disposicións — 19/08/2016

A Orde da Consellería do Medio Rural do 28 de decembro de 2015 (DOG núm. 248, do 30 de decembro) establece as bases reguladoras das axudas para o fomento da silvicultura en bosques no medio rural, en concorrencia competitiva, cofinanciadas polo Fondo Europeo Agrícola de Desenvolvemento Rural (Feader) no marco do Programa de desenvolvemento rural (PDR) de Galicia 2014-2020, e convócaas para o ano 2016.
No artigo 16.1 da orde establécese como prazo de xustificación das actuacións subvencionadas o 15 de novembro de 2016. Tendo en conta a singularidade dos traballos silvícolas e a dificultade de execución en época de máximo risco de incendio forestal, cómpre aumentar o prazo da dita xustificación do remate das actuacións subvencionadas ata o 30 de decembro de 2016, inclusive.
En consecuencia, de acordo co disposto no artigo 30.I.1 do Estatuto de autonomía de Galicia e en uso das competencias que me confire a Lei 1/1983, do 22 de febreiro, de normas reguladoras da Xunta de Galicia e da súa presidencia,
Artigo único
Ampliar ata o 30 de decembro de 2016, inclusive, o prazo de xustificación das actuacións subvencionadas establecido no artigo 16.1 da Orde da Consellería do Medio Rural do 28 de decembro de 2015 pola que se establecen as bases reguladoras das axudas para o fomento da silvicultura en bosques no medio rural, en concorrencia competitiva, cofinanciadas polo Fondo Europeo Agrícola de Desenvolvemento Rural (Feader) no marco do Programa de desenvolvemento rural (PDR) de Galicia 2014-2020, e se convocan para o ano 2016.
Disposición derradeira única
A presente orde producirá efectos a partir do día seguinte ao da súa publicación no Diario Oficial de Galicia.
Santiago de Compostela, 12 de agosto de 2016
EXTRACTO da Orde do 4 de agosto de 2016 pola que se convocan os premios de educación secundaria obrigatoria ao esforzo e á superación persoal correspondentes ao curso 2015/16.
Consellería de Cultura, Educación e Ordenación Universitaria — III. Outras disposicións — 19/08/2016

BDNS (Identif.): 314843
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index):
Primeiro. Persoas beneficiarias
Alumnado que cursou durante o ano académico 2015/16 cuarto curso de educación secundaria obrigatoria no réxime ordinario en calquera dos centros da Comunidade Autónoma de Galicia, que estea proposto polo equipo docente para a expedición do título de graduado en educación secundaria e mereza un especial recoñecemento pola dedicación e esforzo demostrados ao longo da etapa en superar as súas dificultades, ben de tipo persoal, educativas e/ou do contorno familiar e sociocultural.
Segundo. Obxecto
Convocar na Comunidade Autónoma de Galicia os premios de educación secundaria obrigatoria ao esforzo e á superación persoal correspondentes ao curso 2015/16.
Terceiro. Bases reguladoras
Orde do 4 de agosto de 2016 pola que se convocan os premios de educación secundaria obrigatoria ao esforzo e á superación persoal correspondentes ao curso 2015/16.
Cuarto. Importe
Vinte (20) premios cunha dotación total de 15.000 euros, que non poderán exceder os 750 euros por premio.
Quinto. Prazo de presentación de solicitudes
O prazo de presentación de solicitudes será dun mes a partir do día seguinte ao da publicación desta orde no
Diario Oficial de Galicia
.
Santiago de Compostela, 4 de agosto de 2016
ORDE do 2 de agosto de 2016 pola que se dispón o nomeamento dun vogal do Consello de Administración da Autoridade Portuaria de Ferrol-San Cibrao.
Consellería do Mar — II. Autoridades e persoal — 18/08/2016

O texto refundido da Lei de portos do Estado e da mariña mercante, aprobado polo Real decreto lexislativo 2/2011, do 5 de setembro, no seu artigo 30 atribúe ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que deberán facerse necesariamente por proposta das administracións públicas e organismos e entidades que aqueles representen.
O acordo do Consello da Xunta de Galicia do 16 de setembro de 2010 faculta a persoa titular da consellería competente en materia de portos para o exercicio das devanditas competencias.
Polo exposto, en exercicio da facultade atribuída, por proposta da Confederación de Empresarios da Coruña,
O nomeamento de Patricio Erhardt Barrenechea como vogal no Consello de Administración da Autoridade Portuaria de Ferrol-San Cibrao en representación das organizacións empresariais.
Santiago de Compostela, 2 de agosto de 2016
ORDE do 2 de agosto de 2016 pola que se dispón o cesamento dun vogal do Consello de Administración da Autoridade Portuaria de Ferrol-San Cibrao.
Consellería do Mar — II. Autoridades e persoal — 18/08/2016

O texto refundido da Lei de portos do Estado e da mariña mercante, aprobado polo Real decreto lexislativo 2/2011, do 5 de setembro, no seu artigo 30 atribúe ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que deberán facerse necesariamente por proposta das administracións públicas e organismos e entidades que aqueles representen.
O acordo do Consello da Xunta de Galicia do 16 de setembro de 2010 faculta a persoa titular da consellería competente en materia de portos para o exercicio das devanditas competencias.
Polo exposto, en exercicio da facultade atribuída, por proposta da Confederación de Empresarios da Coruña,
O cesamento de Francisco Santiáñez Orero como vogal no Consello de Administración da Autoridade Portuaria de Ferrol-San Cibrao en representación das organizacións empresariais, agradecéndolle os servizos prestados.
Santiago de Compostela, 2 de agosto de 2016
RESOLUCIÓN do 4 de agosto de 2016, da Secretaría Xeral para o Deporte, pola que se procede ao recoñecemento das especialidades deportivas de fútbol gaélico e fútbol praia no ámbito da Comunidade Autónoma de Galicia.
Vicepresidencia e Consellería de Presidencia, Administracións Públicas e Xustiza — III. Outras disposicións — 19/08/2016

Vista a solicitude presentada o 1 de marzo de 2016 pola Federación Galega de Fútbol en virtude da cal se solicita o recoñecemento do fútbol gaélico e fútbol praia coma especialidades deportivas de fútbol.
Vistos os informes técnicos favorables ao recoñecemento das devanditas especialidades emitidos pola Escola Galega do Deporte onde se constata que se trata de especialidades que cumpren cun elevado número de criterios e requisitos para poder ser recoñecidas como tales.
Visto que o fútbol gaélico e o fútbol praia non aparecen recollidas coma especialidades en ningunha outra federación deportiva galega e que se trata de especialidades que contan cun importante número de practicantes na Comunidade Autónoma galega.
En uso da competencia atribuída no artigo 5.1.k) da Lei 3/2012, do 2 de abril, do deporte de Galicia, que establece que lle corresponde á Administración autonómica recoñecer e cualificar novas modalidades e especialidades deportivas, así como establecer os criterios e requisitos para o seu recoñecemento
RESOLVO:
Primeiro. Recoñecer o fútbol gaélico e o fútbol praia coma especialidades deportivas do fútbol en Galicia.
Segundo. Ordenar a publicación da presente resolución no
Diario Oficial de Galicia
para xeral coñecemento de todos os interesados nela.
A presente resolución esgota a vía administrativa e contra ela poderase interpoñer recurso potestativo de reposición ante o mesmo órgano que a ditou no prazo dun mes ou interpoñer directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses contados a partir do día seguinte ao da publicación desta no
Diario Oficial de Galicia
(artigos 116 e 117 da Lei 4/1999, do 6 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común).
Santiago de Compostela, 4 de agosto de 2016
RESOLUCIÓN do 11 de agosto de 2016, da Dirección Xeral de Desenvolvemento Pesqueiro, pola que se dá publicidade ás axudas concedidas ao abeiro da Orde do 22 de decembro de 2015 pola que se establece unha veda temporal nos bancos de libre marisqueo da ría de Arousa (Lombos do Ulla, Boído, Cabío e outras zonas), se regulan as bases e a convocatoria para o ano 2016 das axudas, en réxime de concorrencia competitiva, por paralización temporal da actividade marisqueira ás persoas armadoras e tripulantes das embarcacións afectadas por esta medida de conservación (cofinanciadas ao 50 % polo Fondo Europeo Marítimo e de Pesca) (Diario Oficial de Galicia número 248, do 30 de decembro).
Consellería do Mar — III. Outras disposicións — 30/08/2016

De conformidade co establecido no artigo 15 da Lei 9/2007, do 13 de xuño, de subvencións de Galicia, no artigo 17.1 da Lei 1/2016, do 18 de xaneiro, de transparencia e bo goberno, e no artigo 26 da Orde do 22 de decembro de 2015, os órganos administrativos concedentes publicarán no Diario Oficial de Galicia as axudas concedidas expresando a convocatoria, o programa e o crédito orzamentario a que se imputen, a persoa beneficiaria, a cantidade concedida e a finalidade da subvención.
Na súa virtude, a Dirección Xeral de Desenvolvemento Pesqueiro, por delegación da conselleira,
Publicar no Diario Oficial de Galicia as axudas concedidas ao abeiro da Orde do 22 de decembro de 2015, que figuran como anexo a esta resolución.
Santiago de Compostela, 11 de agosto de 2016
Convocatoria: Orde do 22 de decembro de 2015 pola que se establece unha veda temporal nos bancos de libre marisqueo da ría de Arousa (Lombos do Ulla, Boído, Cabío e outras zonas), se regulan as bases e a convocatoria para o ano 2016 das axudas, en réxime de concorrencia competitiva, por paralización temporal da actividade marisqueira ás persoas armadoras e tripulantes das embarcacións afectadas por esta medida de conservación (cofinanciadas ao 50% polo Fondo Europeo Marítimo e da Pesca).
Aplicación orzamentaria: 2016.14.03.723A.770.2 (CP 2016 00304), dotada cun crédito total de 1.800.000 euros
Finalidade: axudas pola paralización temporal da actividade marisqueira nos bancos de libre marisqueo da ría de Arousa (Lombos do Ulla, Boído, Cabío e outras zonas).
Persoas beneficiarias e axuda concedida:
RESOLUCIÓN do 9 de agosto de 2016, da Dirección Xeral de Comercio, pola que se publican as subvencións concedidas ao abeiro da Orde do 25 de abril de 2016 pola que se establecen as bases reguladoras para a concesión, en réxime de concorrencia competitiva, de subvencións aos concellos galegos para a creación de espazos de emprendemento comercial no medio rural e se procede á súa convocatoria para o ano 2016 (código de procedemento IN201I) (Diario Oficial de Galicia número 93, do 18 de maio).
Consellería de Economía, Emprego e Industria — III. Outras disposicións — 30/08/2016

De conformidade co disposto no artigo 15.1 da Lei 9/2007, do 13 de xuño, de subvencións de Galicia, e no artigo 22 das bases reguladoras da orde, procédese á publicación das subvencións concedidas por resolución do conselleiro de Economía, Emprego e Industria relacionadas no anexo.
Norma reguladora: Orde do 25 de abril de 2016 pola que se establecen as bases reguladoras para a concesión, en réxime de concorrencia competitiva, de subvencións aos concellos galegos para a creación de espazos de emprendemento comercial no medio rural e se procede á súa convocatoria para o ano 2016 (código de procedemento IN201I).
Crédito orzamentario: 1.409.000,00 €.
Aplicación orzamentaria: 09.30.751-A.761.3.
Santiago de Compostela, 9 de agosto de 2016
ORDE do 22 de xullo de 2016 pola que se modifica a autorización, por cambio de titularidade e de denominación específica, do centro privado Fesán II, de Lugo.
Consellería de Cultura, Educación e Ordenación Universitaria — III. Outras disposicións — 22/08/2016

O representante legal do centro privado (CPR) Fesán II, de Lugo, solicita o cambio de titularidade a favor de Paso a Paso Formación, S.L. e o cambio da súa denominación específica para denominarse Paso a Paso Formación.
Mediante escritura pública notarial do 1 de xullo de 2016, Fundación de Estudios e Análises, a través do seu representante, cede a titularidade do CPR Fesán II a favor de Paso a Paso Formación, S.L.
De conformidade coa solicitude de cambio de titularidade formulada e logo da tramitación do expediente de acordo co establecido no Decreto 133/1995, do 10 de maio, sobre autorización de centros docentes privados para impartir ensinanzas de réxime xeral non universitarias, e coa Orde do 20 de setembro de 1995 que o desenvolve, por proposta da Dirección Xeral de Centros e Recursos Humanos
Primeiro
1. Autorizar o cambio de titularidade do CPR Fesán II, código 27020914, a favor de Paso a Paso Formación, S.L.
O cambio de titularidade non afectará o réxime de funcionamento do centro.
2. Autorizar o cambio da súa denominación específica, que pasa a ser Paso a Paso Formación.
Segundo
Esta orde dará lugar á correspondente inscrición no Rexistro de Centros da Consellería de Cultura, Educación e Ordenación Universitaria.
Terceiro
O centro queda obrigado ao cumprimento da normativa vixente e a solicitar a oportuna revisión cando teñan que modificarse calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición, ante esta consellería, no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 22 de xullo de 2016
RESOLUCIÓN do 9 de agosto de 2016, da Secretaría Xeral da Emigración, pola que se amplían os prazos de presentación de solicitudes e de xustificación da Resolución do 15 de febreiro de 2016 pola que se aproban as bases reguladoras para a concesión, en réxime de concorrencia non competitiva, de subvencións para promover o autoemprego e a actividade emprendedora na Comunidade Autónoma galega das persoas galegas retornadas, e se procede á súa convocatoria para o ano 2016.
Vicepresidencia e Consellería de Presidencia, Administracións Públicas e Xustiza — III. Outras disposicións — 30/08/2016

Mediante a Resolución do 15 de febreiro de 2016 (DOG núm. 41, do 1 de marzo), aprobáronse as bases reguladoras para a concesión, en réxime de concorrencia non competitiva, de subvencións para promover o autoemprego e a actividade emprendedora na Comunidade Autónoma galega das persoas galegas retornadas, e se procedeu á súa convocatoria para o ano 2016.
De conformidade co establecido no artigo 8 da devandita resolución, o prazo para a presentación de solicitudes remata o día 31 deste mes de agosto.
Pola súa parte, no artigo 16 establécese que a actividade subvencionada deberá ser xustificada antes do 30 de setembro de 2016.
Próximo a rematar o prazo de presentación de solicitudes e á vista das solicitudes presentadas, esta secretaría xeral considera conveniente proceder á ampliación do prazo de presentación de solicitudes e, consecuentemente, do prazo de xustificación das subvencións solicitadas conforme o novo prazo.
En consecuencia, de conformidade co disposto no artigo 49 da Lei 30/1992, do 26 de novembro, de réxime xurídico das administracións públicas e do procedemento administrativo común,
RESOLVO:
Artigo 1.
Ampliación do prazo de presentación de solicitudes
Ampliar ata o 30 de setembro de 2016, inclusive, o prazo de presentación de solicitudes previsto no artigo 8 da Resolución do 15 de febreiro de 2016 pola que se aproban as bases reguladoras para a concesión, en réxime de concorrencia non competitiva, de subvencións para promover o autoemprego e a actividade emprendedora na Comunidade Autónoma galega das persoas galegas retornadas, e se procede á súa convocatoria para o ano 2016.
Artigo 2.
Ampliación do prazo de xustificación
Ampliar ata o 31 de outubro de 2016, inclusive, o prazo de xustificación previsto no artigo 16 da devandita resolución.
Disposición derradeira
Esta resolución entrará en vigor o día da súa publicación no
Diario Oficial de Galicia
.
Santiago de Compostela, 9 de agosto de 2016
DECRETO 117/2016, do 22 de agosto, polo que se dispón que cese Ignacio López-Chaves Castro como delegado territorial da Xunta de Galicia en Vigo.
Vicepresidencia e Consellería de Presidencia, Administracións Públicas e Xustiza — II. Autoridades e persoal — 22/08/2016

En virtude do establecido nos artigos 4.13 e 34.2 da Lei 1/1983, do 22 de febreiro, de normas reguladoras da Xunta e da súa Presidencia, e nos artigos 28 e 31 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, por proposta do vicepresidente e conselleiro de Presidencia, Administracións Públicas e Xustiza, e logo de deliberación do Consello da Xunta de Galicia, na súa reunión do día vinte e dous de agosto de dous mil dezaseis,
Que cese, por petición propia, Ignacio López-Chaves Castro como delegado territorial da Xunta de Galicia en Vigo, agradecéndolle os servizos prestados.
Santiago de Compostela, vinte e dous de agosto de dous mil dezaseis
DECRETO 114/2016, do 22 de agosto, polo que se dispón que cese Raquel Arias Rodríguez como delegada territorial da Xunta de Galicia en Lugo.
Vicepresidencia e Consellería de Presidencia, Administracións Públicas e Xustiza — II. Autoridades e persoal — 22/08/2016

En virtude do establecido nos artigos 4.13 e 34.2 da Lei 1/1983, do 22 de febreiro, de normas reguladoras da Xunta e da súa Presidencia, e nos artigos 28 e 31 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, por proposta do vicepresidente e conselleiro de Presidencia, Administracións Públicas e Xustiza, e logo de deliberación do Consello da Xunta de Galicia, na súa reunión do día vinte e dous de agosto de dous mil dezaseis,
Que cese, por petición propia, Raquel Arias Rodríguez como delegada territorial da Xunta de Galicia en Lugo, agradecéndolle os servizos prestados.
Santiago de Compostela, vinte e dous de agosto de dous mil dezaseis